
–	so zreteľom na návrh Komisie pre Európsky parlament a Radu (COM(2024)0325 – C10‑0088/2024),
–	so zreteľom na článok 107 ods. 2 Zmluvy o fungovaní Európskej únie,
–	so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie[footnoteRef:1], [1:  	Ú. v. ES L 311, 14.11.2002, s. 3, ELI: http://data.europa.eu/eli/reg/2002/2012/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:2], a najmä na jeho článok 9, [2:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:3], a najmä na jej bod 10, [3:  	Ú. v. EÚ L 433 I, 22.12.2020, s. 28, ELI: .] 

–	so zreteľom na nariadenie Európskeho parlamentu a Rady (EÚ) 2021/1058 z 24. júna 2021 o Európskom fonde regionálneho rozvoja a Kohéznom fonde[footnoteRef:4],  [4:  	Ú. v. EÚ L 231, 30.6.2021, s. 60, ELI: http://data.europa.eu/eli/reg/2021/1058/oj.] 

–	so zreteľom na svoje uznesenie z 27. februára 2024 o návrhu nariadenia Rady, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 – 2027[footnoteRef:5], [5:  	Prijaté texty, P9_TA(2024)0082.] 

–	so zreteľom na svoje uznesenie z 20. októbra 2021 o efektívnosti využitia finančných prostriedkov EÚ z Fondu solidarity v prípade prírodných katastrof členskými štátmi[footnoteRef:6], [6:  	Ú. v. EÚ C 184, 5.5.2022, s. 82.] 

–	so zreteľom na svoje uznesenie z 18. mája 2021 o preskúmaní Fondu solidarity Európskej únie[footnoteRef:7], [7:  	Ú. v. EÚ C 15, 12.1.2022, s. 2.] 

–	so zreteľom na správu EEA č. 1/2024 – Európske posúdenie klimatických rizík (EUCRA),
–	so zreteľom na správu Výboru pre rozpočet (A10-0002/2024),
A.	keďže od 1. do 17. mája 2023 sa v talianskom regióne Emilia-Romagna vyskytli mimoriadne intenzívne zrážky, ktoré viedli k záplavám s celkovými priamymi škodami, ktoré talianske orgány odhadli na 8,5 miliardy EUR;
B.	keďže od 3. do 6. augusta 2023 bolo Slovinsko postihnuté silnými zrážkami, ktoré v celej krajine prerástli do povodní a boli jeho najhoršou prírodnou katastrofou, pričom podľa Komisie spôsobili celkové priame škody vo výške 7,3 miliardy EUR;
C.	keďže od 3. do 6. augusta 2023 zasiahli Rakúsko silné zrážky, ktoré v južných regiónoch krajiny viedli k povodniam s celkovými priamymi škodami odhadovanými rakúskymi orgánmi na 208 miliónov EUR;
D.	keďže od 4. do 11. septembra 2023 zasiahla Grécko stredomorská búrka Daniel, ktorá spôsobila silné dažde a na viacerých miestach v strednom Grécku, najmä v regióne Tesália, viedla k povodniam s celkovými priamymi škodami vo výške 2,3 miliardy EUR podľa odhadov gréckych orgánov;
E.	keďže od 25. októbra do 10. novembra 2023 sa v talianskom regióne Toskánsko vyskytli intenzívne zrážky, ktoré viedli k náhlym záplavám s celkovými priamymi škodami odhadovanými talianskymi orgánmi na 2,7 miliardy EUR;
F.	keďže od 2. do 9. novembra 2023 bol bývalý francúzsky región Nord-Pas-de-Calais (teraz súčasť regiónu Hauts-de-France) zasiahnutý silnými dažďami, ktoré spôsobili povodne s celkovými priamymi škodami odhadovanými francúzskymi orgánmi na 1,9 miliardy EUR;
1.	vyjadruje hlbokú solidaritu so všetkými obeťami, ich rodinami a všetkými osobami postihnutým ničivými povodňami v Taliansku, Slovinsku, Rakúsku, Grécku a Francúzsku, ako aj s vnútroštátnymi, regionálnymi a miestnymi orgánmi zapojenými do poskytovania pomoci;
2.	víta toto rozhodnutie ako hmatateľnú a viditeľnú formu solidarity Únie s jej občanmi a regiónmi v postihnutých oblastiach Talianska, Slovinska, Rakúska, Grécka a Francúzska;
3.	opätovne pripomína, že je dôležité informovať verejnosť o reálnych výhodách, ktoré prináša Fond solidarity Európskej únie (ďalej len „fond solidarity“), a to aj s cieľom ďalej zvyšovať povedomie občanov o nástrojoch a programoch Únie;
4.	upozorňuje na rastúci počet závažných a ničivých prírodných katastrof v Európe a vyzýva členské štáty a Komisiu, aby investovali do opatrení na zmiernenie zmeny klímy a adaptáciu na ňu s cieľom zabrániť stratám na ľudských životoch a hospodárskym stratám; domnieva sa, že vzhľadom na nadchádzajúci návrh Komisie o novom viacročnom finančnom rámci a následné medziinštitucionálne rokovania by sa mal zvýšiť rozpočet fondu solidarity alebo jeho ekvivalentu; naliehavo vyzýva Komisiu, aby zvýšila rozpočet európskej rezervy na solidaritu a zabezpečila, že celková suma finančných prostriedkov a spôsoby prideľovania zaistia optimálnu účinnosť fondu solidarity;
5.	zdôrazňuje, že v dôsledku zmeny klímy sú ostrovy a pobrežné regióny obzvlášť zraniteľné voči prírodným katastrofám; uznáva, že javy, ako sú zemetrasenia, záplavy, sopečné erupcie a suchá, ktoré majú vplyv aj na jazerá a rieky, predstavujú rastúcu hrozbu pre mnohé európske regióny, najmä regióny v Stredozemí; kladie si otázku, či je fond solidarity primerane zosúladený s núdzovými potrebami súvisiacimi s adaptáciou na zmenu klímy na týchto obzvlášť nestabilných územiach; domnieva sa preto, že ostrovy a pobrežné regióny by mali dostať primerané finančné prostriedky v rámci fondu solidarity na riešenie ich osobitných zraniteľných miest;
6.	zdôrazňuje, že fond solidarity je len nástrojom nápravy a že Únia by mala pokračovať aj v adaptácii na zmenu klímy a jej zmierňovaní tým, že bude podporovať európske a vnútroštátne politiky s cieľom predchádzať prírodným katastrofám; zdôrazňuje, že správa EEA č. 1/2024 s názvom „Európske hodnotenie klimatických rizík“ upozornila na nepripravenosť bloku na účinky zmeny klímy a že treba prijať opatrenia, ktoré zabránia tomu, aby zistené klimatické riziká dosiahli kritické úrovne; vyzýva členské štáty a Komisiu, aby prispeli k dosiahnutiu cieľov dohodnutých na parížskom samite o klíme; pripomína, že treba vytvoriť účinné synergie s ostatnými politikami a programami Únie a zdôrazňuje, že členské štáty by mali čo najlepšie využívať možnosti financovania, najmä z Európskeho fondu regionálneho rozvoja, Európskeho sociálneho fondu plus, Európskeho námorného, rybolovného a akvakultúrneho fondu, Kohézneho fondu a programov rozvoja vidieka; zdôrazňuje, že je takisto potrebné prijať preventívne opatrenia, a to nielen s cieľom zmierniť budúce škody, ale aj zabrániť zhoršeniu rizikových podmienok po katastrofických udalostiach, ako sú prírodné požiare, zosuvy pôdy alebo vysušovanie jazier a riek; zdôrazňuje význam primeranej flexibility medzi rôznymi programami; zdôrazňuje, že pomoc poskytovaná v rámci fondu solidarity by nemala byť na úkor finančných prostriedkov Únie, ktoré členské štáty prijímajú z iných programov alebo politík Únie; pripomína, že členské štáty môžu poskytovať štátnu pomoc v súlade s platnými pravidlami Únie, a to najmä poľnohospodárskym podnikom, ktoré utrpeli škody v dôsledku prírodných katastrof;
7. 	pripomína význam rýchleho a spoľahlivého odhadovania škôd, pri ktorom sa náležite zohľadňujú hospodárske dôsledky, a vyzýva na posilnenie pracovného úsilia, aby sa skrátil priemerný čas na vyplatenie zálohových platieb a zároveň sa zaručila ochrana rozpočtu Únie; vyzýva Komisiu, aby ďalej zefektívnila postup a skrátila čas potrebný na spracovanie žiadostí o mobilizáciu fondu solidarity s cieľom urýchliť reakciu a zabezpečiť, aby sa finančné prostriedky dostali do postihnutých regiónov rýchlo, keďže prírodné katastrofy spôsobujú značné škody, ktoré narúšajú každodenný život a miestne hospodárstva; zdôrazňuje potrebu primeranej flexibility, keď v prijímajúcich krajinách dochádza k opodstatneným oneskoreniam a problémom pri podávaní žiadostí o pridelenie finančných prostriedkov a ich využívaní; vyzýva členské štáty, aby brali do úvahy, že prírodné katastrofy postihujú najmä zraniteľné obyvateľstvo v dôsledku sociálno-ekonomických faktorov, ktoré ešte viac obmedzujú ich schopnosť zotaviť sa; 
8.	zdôrazňuje naliehavú potrebu uvoľniť z fondu solidarity okamžitú finančnú pomoc, aby sa podpora mohla včas dostať do postihnutých regiónov; 
9.	schvaľuje rozhodnutie, ktoré je uvedené v prílohe k tomuto uzneseniu;
10.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
11.	poveruje svoju predsedníčku, aby postúpila toto uznesenie spolu s prílohou Rade a Komisii.

